《寄怀爱庭四兄》
清代·张佛绣

端居寡物役，遥夜屏纷虑。罢琴坐西轩，朗月出高树。

念我同生亲，迢遥隔云路。谁禁慕远怀，偏与清景遇。

关山无穷极，沧波安可渡。喜接良书音，春风三月暮。

离思落花前，纷纷已无数。瞥眼又残秋，芳草委繁露。

寒蛩床下鸣，鸿雁云端度。良会岂无期，岁月不肯驻。

俯仰何所言，恍然伤幽素。

作者简介：张佛绣，字抱珠，青浦人。进士梁女，诸生姚惟迈室。有《职思居诗钞》。